บจ. mai ทำกำไรไตรมาสแรกโต 54%
ไตรมาสแรกบริษัทจดทะเบียนในตลาดหลักทรัพย์ mai ทำกำไรสุทธิรวม 1,983 ล้านบาท เพิ่มขึ้น  54.34% เนื่องจากสามารถคุมต้นทุนได้ดี
21 พ.ค. 2556

ไตรมาสแรกบริษัทจดทะเบียนในตลาดหลักทรัพย์ mai ทำกำไรสุทธิรวม 1,983 ล้านบาท เพิ่มขึ้น  54.34% เนื่องจากสามารถคุมต้นทุนได้ดี
นายชนิตร ชาญชัยณรงค์ ผู้จัดการ ตลาดหลักทรัพย์ เอ็ม เอ ไอ (mai)  เปิดเผยว่า จากผลการดำเนินงานประจำไตรมาส 1 ปี 2556 สิ้นสุดวันที่ 31 มีนาคม ของบริษัทจดทะเบียนในตลาดหลักทรัพย์ mai พบว่ามี 69 บริษัท หรือ 82% มีกำไรสุทธิ โดยทำอัตรากำไรขั้นต้นเพิ่มขึ้นเป็น 23.01% สูงกว่าในช่วงเดียวกันของปีก่อน ซึ่งอยู่ที่ 19.43% แสดงถึงความสามารถบริหารต้นทุนการขายและบริการได้อย่างมีประสิทธิภาพ ส่งผลให้มีกำไรสุทธิ 1,983 ล้านบาท เพิ่มขึ้น 54.34% ถึงแม้ว่าทำยอดขายรวม 24,862 ล้านบาท ลดลง 1.43% ก็ตาม  ทั้งนี้กลุ่มธุรกิจที่มีกำไรเติบโตโดดเด่น ได้แก่ ธุรกิจซื้อมาขายไป (Trading) และธุรกิจในภาคการผลิต (Manufacturing) 
“สำหรับความกังวลด้านปัจจัยกดดันผลการดำเนินงานของบริษัทจดทะเบียนใน mai ในไตรมาสนี้อันเนื่องมาจากค่าเงินบาทที่แข็งค่าขึ้นและการปรับขึ้นค่าแรงขั้นต่ำตามนโยบายของภาครัฐนั้น พบว่า บริษัทจดทะเบียนใน mai ไม่ได้รับผลกระทบเรื่องค่าเงินเนื่องจากบริษัทส่วนใหญ่ทำธุรกิจในประเทศ  ส่วนเรื่องค่าแรงขั้นต่ำนั้น มีผลโดยตรงต่อต้นทุน แต่บริษัทส่วนใหญ่ทยอยปรับตัวมาก่อนหน้านี้แล้ว”  นายชนิตรกล่าว
ทั้งนี้ ตลาดหลักทรัพย์ เอ็ม เอ ไอ (mai) ได้สำรวจผลการดำเนินงานบริษัทจดทะเบียนใน mai พบว่า ประมาณ 1 ใน 4 ของบริษัทจดทะเบียนมีกำไรสุทธิต่อเนื่องอย่างน้อย 8 ไตรมาส นับตั้งแต่เข้าจดทะเบียน ซึ่งแสดงถึงความสามารถในการปรับตัวและบริหารจัดการจากภาวะต่างๆ ไม่ว่าจะเป็นด้านการเมือง ปัญหาอุกทกภัยและนโยบายค่าแรง  โดยมี บมจ. บิซิเนส ออนไลน์ (BOL) สามารถทำกำไรต่อเนื่องสูงสุด 9ปี หรือ 36 ไตรมาส 
ปัจจุบันมีบริษัทจดทะเบียนในตลาดหลักทรัพย์ เอ็ม เอ ไอ (mai)  86 บริษัท  ณ วันที่ 21 พฤษภาคม 2556 ดัชนี mai ปิดที่ระดับ 489.21  มีมูลค่าหลักทรัพย์ตามราคาตลาด 187,460 ล้านบาท